钦定古今图书集成/明伦汇编/宫闱典/第062卷 > 唐二
## 钦定古今图书集成/明伦汇编/宫闱典/第062卷 > 唐二

### 中宗嗣圣元年立永平王成器为皇太子〈即武后光宅元年〉按唐书武后本纪云云按让皇帝宪传让皇帝宪始王永平文明元年武后以睿宗为皇帝故宪立为

皇太子。睿宗降为皇嗣，更册为皇孙，与诸王皆出阁，
开府置官属。长寿二年，降王寿春，与衡阳、巴陵、彭城
三王同封，复诏入阁。中宗立，改王蔡，固辞不敢当。唐
隆元年，进封宋。睿宗将建东宫，以宪嫡长，又尝为太
子，而楚王有大功，故久不定。宪辞曰：“储副，天下公器，
时平则先嫡，国难则先功，重社稷也。使付授非宜，海
内失望，臣以死请。”因涕泣固让。时大臣亦言楚王有
定社稷功，且圣庶抗嫡，不宜更议。帝嘉宪让，遂许之，
立楚王为皇太子，以宪为雍州牧、扬州大都督、太子
太师，实封至二千户，赐甲第、物段五千，良马二十，奴
婢十房，上田三十顷。进尚书右仆射，又兼司徒。让司
徒，更为太子宾客。时太平公主有丑图，姚元崇、宋璟
白帝，请出宪及申王成义为刺史，以销释阴计。乃以
司徒兼蒲州刺史，进司空。元宗既讨定萧岑之难，进
宪位太尉，增千户，固辞，更授开府仪同三司，解太尉、
扬州大都督，徙王宁，又兼太常卿。开元十四年，表解
卿。久之，复为太尉，历泽、岐、泾三州刺史，累封至五千
五百户。二十九年薨。初，帝五子列第东都积善坊，号
“五王子宅。”及赐第上都隆庆坊，亦号“五王宅。”元宗为
太子，尝制大衾长枕，将与诸王共之，睿宗知，喜甚。及
先天后，尽以隆庆旧邸为兴庆宫，而赐宪及薛王第
于胜业坊。申、岐二王居安兴坊，环列宫侧。天子于宫
西南置楼，其西署曰“花萼相辉之楼”，南曰“勤政务本
之楼。”帝时时登之。闻诸王作乐，必亟召外楼与同榻
坐，或就幸第赋诗燕嬉，赐金帛侑欢。诸王日朝侧门，
既归，即具乐纵饮，击球斗鸡，驰鹰犬为乐，如是岁月
不绝。所至，辄中使劳赐相踵，世谓“天子友悌”，古无有
者。帝于敦睦盖天性然虽谗邪乱其间，而卒无以摇。
时有鹡鸰千数，集麟德殿廷树，翔栖浃日，左清道率
府长史魏光乘作颂，以为天子友悌之祥，帝喜，亦为
作颂。宪尢谨畏，未尝干政而与人交，帝亦信重，尝以
书赐宪等曰：“魏文帝诗：‘西山一何高，高高殊无极。上
有两仙童，不饮亦不食。赐我一丸药，光耀有五色。服
之四五日，身体生羽翼’。朕每言服药而求羽翼，宁如
兄弟天生之羽翼乎？陈思王之才，足以经国，绝其朝
谒，卒使忧死。魏祚未终，司马氏夺之，岂神丸效耶？虞
舜至圣，舍象傲以亲九族，九族既睦，平章百姓。今数
千载，天下归善焉。此朕废寝忘食所慕叹也。顷因馀
暇，《选仙录》得神方，云饵之必寿。今持此药，愿与兄弟
共之，偕至长龄，永永无极也。”后申王等相继薨，唯宪
在，帝亲待愈益厚。每生日，必幸其第为寿，往往留宿，
居常无日不赐遗，尚食总监及四方所献酒酪异馔，
皆分饷之。宪尝请《岁尽录》赐目付史官，必数百纸。后
有疾，护医将膳，骑相望也。僧崇一者疗之少损，帝喜
甚，赐绯袍、银鱼。已而疾寖剧薨，年六十三。帝失声号
恸，左右皆泣下。帝以宪实推天下，有高世之行，“非大
号不称。”乃追谥让皇帝，遣尚书左丞相裴耀卿、太常
卿韦縚持节奉册。其子琎表陈：“宪宿素退让，不敢当
大号”，制不许。及敛出，天子服一称。诏右监门大将军
高力士以手书寘灵坐。赠妃元为恭皇后，葬桥陵旁。
及葬，敕中使谕琎等送终之具，使众见之，示以俭薄。
所司请如诸陵设千味食，内圹中监护使耀卿建言：
“尚食料水陆千馀种，及马、牛、驴、犊、麞、鹿、鹅、鸭、鱼、雁体
节之味，并药酒三十名，盛夏胎养，不可多杀。考求礼
据，无所凭依。陛下每申让帝之志，务存约素，请蠲省
折衷。”诏可。既发引，大雨，有诏庆王潭等涉途泥步送
十里，号其墓曰惠陵。宪常从帝按舞万岁楼，从复道
上，见卫士已食，弃其饮窦中。帝怒，诏高力士杖杀之。
宪从容曰：“从复道上，窥人之私，恐士不自安，且失大
体，岂以性命轻于馀飧乎？”帝遽止，谓力士曰：“王于我
可谓有急难也，不然，且误杀士。”又凉州献新曲，帝御
便坐，召诸王观之。宪曰：“曲虽佳，然宫离而不属，商乱
而暴。君卑逼下，臣僭犯上，发于忽微，形于音声，播之
咏歌，见于人事。臣恐一日有播迁之祸。”帝默然。及安、
史乱世，乃思宪《审音》云：“宪本名成器，避昭成太后谥，
与申王成义俱改今名。”宪子十九人，其闻者琎、嗣、庄琳、瑀。

按《旧唐书》本传：“让皇帝宪，本名成器，睿宗长子也。初
封永平郡王。文明元年，立为皇太子，时年六岁。及睿
宗降为皇嗣，则天册授成器为皇孙，与诸弟同日出
阁，开府置官属。长寿二年，改封寿春郡王，仍却入阁。
长安中，累转左赞善大夫，加银青光禄大夫。中宗即
位，改封蔡王，迁宗正员外卿，加赐实封四百户，通旧”
为七百户。成器固辞，不敢当大国。依旧为寿春郡王。
唐隆元年，进封宋王。其月，睿宗践祚，拜左卫大将军。
时将建储贰，以成器嫡长，而元宗有讨平韦氏之功，
意久不定。成器辞曰：“储副者，天下之公器，时平则先
嫡长，国难则归有功。若失其宜，海内失望，非社稷之
福。臣今敢以死请。”累日涕泣固让，言甚切至。时诸王
公卿亦言楚王有社稷大功，合居储位。睿宗嘉成器
之意，乃许之。元宗又以成器嫡长，再抗表固让，睿宗
不许，乃下《制》曰：“左卫大将军、宋王成器，朕之元子，当
践副君，以隆基有社稷大功，人神佥属。由是朕前恳
让，言在必行。天下至公，诚不可夺。爰符立季之典，庶
协从人之愿。成器可”雍州牧、扬州大都督、太子太师，
别加实封二千户，赐物五千段，细马二十匹，奴婢十
房，甲第一区，良田三十顷。其年十一月，拜尚书左仆
射，寻迁司徒，其太师、都督并如故。明年，表让司徒，拜
太子宾客，兼扬州大都督如故。时太平公主阴有异
图，姚元之、宋璟等请出成器及申王成义为刺史，以
绝谋“者之心。”由是成器以司徒兼蒲州刺史。元宗尝
制一大被长枕，将与成器等共申友悌之好。睿宗知
而大悦，累加赏叹。先天元年八月，进封司空。及元宗
讨平萧志忠、岑羲等，成器又进位太尉，依旧兼扬州
大都督，加实封一千户。月馀，加授开府仪同三司，其
太尉、扬州大都督并停。开元初，历岐州刺史，开府如
故。四年，避昭成皇后尊号，改名宪，封为宁王，实封累
至五千五百户。又历泽、泾等州刺史。初，元宗兄弟圣
历初出阁，列第于东都积善坊，五人分院同居，号“五
王宅。”大足元年，从幸西京，赐宅于兴庆坊，亦号“五王
宅。”及先天之后，兴庆是龙潜旧邸，因以为宫。宪于胜
业东南角，赐宅申王㧑、岐王范于安兴坊东南赐宅，
薛王业于胜业西北角赐宅，邸第相望，环于宫侧。元
宗于兴庆宫西南置楼，西面题曰：“花萼相辉之楼”，南
面题曰：“勤政务本之楼。”元宗时登楼，闻诸王音乐之
声，咸召登楼，同榻宴谑。或便幸其第，赐金分帛，厚其
欢赏。诸王每日于侧门朝见，归宅之后，即奏乐纵饮，
击球斗鸡，或近郊从禽，或别墅追赏，不绝于岁月矣。
游践之所，中使相望，以为天子友悌，近古无比，故人
无间然。元宗既笃于昆季，虽有谗言交构其间，而友
爱如初。宪尤恭谨畏慎，未曾干议时政及与人交结，
元宗尤加信重之。尝与宪及岐王范等书曰：“昔魏文
帝诗云：‘西山一何高，高处殊无极。上有两仙童，不饮
亦不食，赐我一丸药，光耀有五色，服药四五日，身轻
生羽翼’。”朕每思服药而求羽翼，何如骨肉兄弟，天生
之羽翼乎？陈思有超代之才，堪佐经纶之务，绝其朝
谒，卒令忧死。魏祚未终，遭司马宣王之夺，岂神丸之
效也？虞舜至圣，舍象傲之愆以亲九族，九族既睦，平
章百姓，此为帝王之轨则。于今“数千岁，天下归善焉，
朕未尝不废寝忘食钦叹者也。顷因馀暇，妙选《仙经》，
得此神方，古老云服之必验。今分此药，愿与兄弟等
同保长龄，永无限极。”宪，开元九年兼太常卿。十四年
停太常卿，依旧为开府仪同三司。二十一年复拜太
尉。二十八年冬，宪寝疾，上令中使送医药及珍膳，相
望于路。僧崇一疗宪稍瘳，上大悦，特赐绯袍、鱼袋，以
赏异崇一。时申王等皆先薨，唯宪独在，上尤加恩贷，
每年至宪生日，必幸其宅，移时宴乐，居常无日不赐
酒酪及异馔等。尚食总监及四方有所进献，食之稍
甘，即皆分以赐之。宪尝奏请年终录付史馆，每年至
数百纸。二十九年冬，京城寒甚，凝霜封树，时学者以
为《春秋》雨木冰即此。是亦名树介，言其象介胄也。宪
见而叹曰：“此俗谓树稼者也。谚曰‘树稼达官怕’，必有
大臣当之，吾其死矣！”十一月薨，时年六十三。上闻之，
号叫失声，左右皆掩涕。翌日，下制曰：“能以位让为吴
大伯，存则用成其节，殁则当表其贤，非常之称，旌德
斯在。故太尉、宁王宪，诞含粹灵，允膺”大雅。孝悌之至，
本乎中诚；仁和之深，非因外奖。率由礼度，雅尚文儒，
谦以自牧，乐以为善。比两献而有光，与《二南》而合德。
自出临方镇，入配台阶，逾励忠勤，益闻“周慎。实谓永
为藩屏，以辅邦家。曾不慭遗，奄焉殂没，友于之痛，震
恸良深。惟王朕之元昆，合昇上嗣。以朕奉先朝之睿
略，定宗社之阽危，推而不居，请予主鬯，又承慈旨，焉
敢固违。不然者，则宸极之尊，岂归于薄德？茂行若此，
易名是凭，自非大号，孰副休烈。按《谥法》：推功尚善曰
让，德性宽柔曰让，敬追谥曰让皇帝。宜令所司择日，
备礼册命。”宪长子汝阳郡王琎又上表恳辞，盛陈先
意，谦退不敢当帝号，手制不许。及册敛之日，内出御衣一副，仍令右监门大将军高力士赍手书寘于灵
座之前。其书曰：“《隆基白》一代兄弟，一朝存殁，家人之
礼，是用申情，兴言感思，悲涕交集。大哥孝友，近古莫
俦，尝号五王，同开邸第。远自童幼，洎乎长成，出则同
游，学则同业，事均形影，无不相随。顷以国步艰危，义
资克定，先帝御极，日月照临。大哥嫡长，合”当储贰，以
功见让，爰在薄躬。既嗣守紫宸，万机事总，听朝之暇，
得展于怀。十数年间，棣华凋落，谓之手足，惟有大哥。
今复沦亡，眇然无对，以兹感慕，何恨如之。然以厥初
生人，孰不殂谢？所贵光昭德行，以示崇高，立德立名，
斯为不朽。大哥事迹，身殁让存，故册曰《让皇帝》。神之
昭格，当兹宠荣。况庭训传“家，琎等申让，善述先志，实
有遗风，成其美也。恭惟绪言，恍焉如在，寄之翰墨，悲
不自胜。”又制追赠宪妃元氏为恭皇后，祔葬于桥陵
之侧。及将葬，上遣中使敕琎等务令俭约，送终之物，
皆令众见。所司请依诸陵旧例，圹内置千味食。监护
使、左仆射裴耀卿奏曰：“尚食所料水陆等味一千馀
种，每色缾盛，安于藏内，皆是非时瓜果，及马牛驴犊
麞鹿等肉，并诸药酒，三十馀色，仪注礼科，皆无所凭。”
臣据礼司所料，奠祭相次，事无不备，典制分明。天恩
每申让帝之志，务令俭约，礼外加数，窃恐不安。又非
时之物，马犊驴等，并野味鱼雁鹅鸭之属，所用铢两，
动皆宰杀。盛夏胎养，圣情所禁。又须造作什物，“动逾
千计，求征市井，实谓烦劳，千味不供，礼无所阙。伏望
依礼减省，以取折衷。”制从之。及发引时属大雨，上令
庆王泽已下泥中步送十数里，制号其墓为惠陵宪。
凡十子，琎、嗣、庄、琳、璹、珣、瑀、玢、珽、琯、璀等十人历官、封、
袭。

### 神龙二年七月立卫王重俊为皇太子

按《唐书中宗本纪》云云。按《节愍太子传》：节愍太子
重俊，圣历三年王义兴。神龙初王卫，拜洛州牧，实封
千户，俄领扬州大都督。明年为皇太子，以太后丧，杀
册礼，诏在藩食封，岁纳东宫。给事中卢粲上言，“太子
与列国同入封，不可为法。”诏罢之。重俊性明果，然少
法度。既杨璬、武崇训为宾客，二人冯贵宠，无学术，惟
狗马蹴踘相戏昵。左庶子姚珽数上疏诤导，右庶子
平贞慎又献《孝经议》，《养德》等传，太子纳而不克用。武
三思挟韦后势，将图逆，内忌太子而崇训。又三思子
尚安乐公主，常教主辱重俊以非韦，出詈为奴，数请
废自为皇太女。三年七月，重俊恚忿，遂率李多祚洎
左羽林将军李思冲、李承况、独孤袆之。沙吒忠义矫
发左羽林及千骑兵，杀三思、崇训并其党十馀人，使
左金吾大将军成王千里守宫城，自率兵趋肃章门，
斩关入，索韦后、安乐公主、昭容、上官所在。后挟帝升
元武门。宰相杨再思、苏瓌、李峤及宗楚客、纪处讷统
兵二千馀人守太极殿。帝召右羽林将军刘仁景等
率留军飞骑百人拒之，多祚兵不得进。帝据槛语千
骑曰：“尔乃我爪牙，忽为乱，能斩贼者有赏。”于是士倒
戈斩多祚，馀党溃。重俊亡入终南山，欲奔突厥，楚客
遣果毅赵思慎追之，重俊憩于野，为左右所杀。诏殊
首朝堂，献太庙，并以告三思、崇训柩。睿宗立，加赠谥，
陪葬定陵。初，重俊被害，官属莫敢视，惟永和丞甯嘉
勖号哭，解衣裹其首，时人义之。楚客怒，收付狱，贬平
兴丞，卒。至是，亦赠永和令。重俊子宗晖，景云三年，封
湖阳郡王，天宝中，至太常员外卿，薨。

按《旧唐书》本传：“武三思得幸中宫，深忌重俊。三思子
崇训尚安乐公主，常教公主凌忽，重俊以其非韦氏
所生，常呼之为奴。或劝公主请废重俊为王，自立为
皇太女，重俊不胜忿恨。三年七月，率左羽林大将军
李多祚、右羽林将军李思冲、李承况、独孤袆之、沙吒
忠义等矫制发左右羽林兵及千骑三百馀人，杀三”
思及崇训于其第，并杀党与十馀人。又令左金吾大
将军成王千里分兵守宫城诸门，自率兵趋肃章门，
斩关而入，求韦庶人及安乐公主所在，又以昭容上
官氏素与三思奸通，扣阁索之。韦庶人及公主遽拥
帝驰赴元武门楼，召左羽林将军刘仁景等，令率留
军飞骑及百馀人于楼下列守。俄而多祚等兵至，欲
突元武门楼，宿卫者拒之，不得进。帝据槛呼多祚等
所将千骑谓曰：“汝并是我爪牙，何故作逆？若能归顺，
斩多祚等，与汝富贵。”于是千骑王欢喜等倒戈，斩多
祚及李承况、独孤袆之、沙吒忠义等于楼下，馀党遂
溃散。重俊既败，率其属百馀骑趋肃章门，奔终南山。
帝令长上果毅赵思慎率轻骑追之。重俊至鄠县西
十馀里，骑不能属，唯从奴数人。会日暮，憩林下，为左
右所杀。制令枭首于朝，又献之于太庙，并以祭三思、
崇训尸柩。睿宗即位，下《制》曰：“朕闻曾氏之孝也，慈亲
惑于疑听；赵卤之族也，明主哀而望思。历考前闻，率
由旧典。重俊，大行之子，元良守器，往罗构间，困于谗
嫉，莫顾𫓧钺，轻盗甲兵，有此诛夷，无不悲惋。今四凶
咸服，十起何追？方申赤军之冤，以纾黄泉之痛。可赠
皇太子，谥曰节愍，陪葬定陵。”一子宗晖，开元初封湖阳郡王。初，重俊被害，宫府僚吏莫敢近者。永和丞甯
嘉勗解衣裹重俊首号哭，时人义之。宗楚客闻而大
怒，收付制狱，贬为平兴丞，寻卒。睿宗践祚，下制曰：“甯
嘉勖能重名节，事高栾、向，幽涂已往，生气凛然。静言
忠义，追存褒宠，可赠永和县丞。”

按《大唐新语》：节愍太子以武三思乱国，起北军诛之。
既而韦庶人与安乐公主翊中宗以登元武门，千骑
王欢喜倒戈击太子，太子兵散走，至鄠县，为宗楚客
之党所害。三思尝令子崇训与安乐公主凌忽太子，
太子积忿恨，遂举兵而死，兆庶咸痛之。及睿宗皇帝
即位，悼太子殒身徇难，下诏曰：“曾氏之孝也，慈亲惑”
于疑听；赵卤之族也，明主哀而望思。历考前闻，率由
旧典。太子，大行之子，元良守器，往罗构间，困于谗嫉，
莫顾𫓧钺，轻盗甲兵，有此诛夷，无不愤惋。今四凶灭
服，十起何追？方申赤军之冤，以纾黄泉之痛。可赠皇
太子，谥曰愍节。

### 睿宗景龙四年夏六月丁未立平王隆基为皇太子按唐书睿宗本纪云云按元宗本纪韦氏已弑中

宗矫诏称制。元宗乃与太平公主子薛崇简、尚衣奉
御王崇晔、公主府典签王师虔、朝邑尉刘幽求、苑总
监锺绍京、长上折冲麻嗣宗、押万骑果毅葛福顺李
仙凫、道士冯处澄、僧普润定策讨乱。或请先启相王，
元宗曰：“请而从，是王与危事；请而不从，则吾计失矣。”
乃夜率幽求等入苑中，福顺、仙凫以万骑兵攻元武
门，斩左羽林将军韦播、中郎将高嵩以徇。左万骑由
左入，右万骑由右入。元宗率总监羽林兵会两仪殿，
梓宫宿卫兵皆起应之，遂诛韦氏。黎明，驰谒相王，谢
不先启，相王泣曰：“赖汝以免，不然，吾且及难。”乃拜元
宗殿中监，兼知内外闲厩，检校陇右群牧大使，押左
右两骑，进封平王、同中书门下三品。睿宗即位，立为
皇太子。景云二年监国，听除六品以下官。延和元年，
星官言帝坐前星有变。睿宗曰：“传德避灾，吾意决矣。”
七月壬辰，制皇太子宜即皇帝位。太子惶惧入请，睿
宗曰：“此吾所以答天戒也。”皇太子乃御武德殿，除三
品以下官。八月庚子，即皇帝位。

按《旧唐书元宗本纪》：睿宗即位，与侍臣议立皇太子，
佥曰：“除天下之祸者，享天下之福；拯天下之危者，受
天下之安。平王有圣德，定天下，又闻成器已下，咸有
推让，宜膺主鬯，以副群心。”睿宗从之。丙午，制曰：“舜去
四凶而功格天地；武有七德而戡定𥟖人。故必有大
勋者必受神明之福；仗高义者必为匕鬯之主。朕恭”
临宝位，覆育寰区，以万物之心为心，以兆人之命为
命。虽承继之道，咸以冢嫡居尊；而无私之怀，必推功
业为首。然后可保安社稷，永奉宗祧。第三子平王基，
孝而克忠，义而能勇。比以朕居藩邸，虔守国彝，贵戚
中人，都无引接。群邪害正，凶党实繁，利口巧言，谗说
罔极。韦温、延秀，朋党竞起；晋卿、楚客，“交构其间，潜结
回邪，排挤端善，潜贮兵甲，将害朕躬。基密闻其期，先
难奋发，推身鞠弭，众应如归，呼吸之间，凶渠殄灭。安
七庙于几坠，拯群臣于将殒。方舜之功过四，比武之
德逾七，灵祇望在昆弟，乐推一人，元良万邦以定，为
副君者，非此而谁？”可立为皇太子，有司择日备礼册
命。七月己巳，睿宗御承天门，皇太子诣朝堂受册。是
日，有景云之瑞，改元为景云，大赦天下。二月，又制曰：
“惟天生蒸人，牧以元后，维皇立国，副以储君，将以保
绥家邦，安固后嗣者也。朕纂承洪业，钦奉宝图，夜分
不寝，日昃亡倦。茫茫四海，惧一人之未周；烝烝万姓，
恐一物之失所。虽卿士竭诚，守宰宣化，缅怀庶域，仍
未小康。是以求下人之变风，遵先朝之故事。皇太子
基，仁孝因心，温恭成德，深达礼体，能辨皇猷，宜令监
国，俾尔为政。其六品以下除授及徒罪以下，并取基
处分。”延和元年六月，凶党因术人闻睿宗曰：“据天象，
帝座及前星有灾，皇太子合作天子，不合更居东宫
矣。”睿宗曰：“传德避灾，吾意决矣。”七月壬午，制曰：“朕以
寡昧，虔奉鸿休，本殊王季之贤，早达延陵之节。昔在
圣历，已让皇嗣之尊；爰暨神龙，终辞太弟之授。岂惟
衣冠所睹，抑亦兆庶咸知。顷属国步不夷，时艰主幼，
大业有缀旒之惧，宝位深坠地之忧。议迫公卿，遂司
契篆，日慎一日，以至于今，一纪之劳，勤亦至矣；万方
之俗，化渐行矣。将成宿愿，脱屣寰区。昔尧之禅舜，惟
能是与；禹之命启，匪私其亲。神器之重，允归公授。皇
太子基有大功于天地，定阽危于社稷。温文既习，圣
敬克跻，委之监国，已移岁年，时政益明，庶工惟序。朕
之知子，庶不负时，历数在躬，宜陟元后。可令即皇帝
位，有司择日受册。朕方比迹洪古，希风太皇，神与化
游，思与道合，无为无事，岂不美欤！王公百僚，宜识朕
意。”上意惶惧，驰见叩头，请所以传位之旨。睿宗曰：“吾
因汝功业得宗社，今帝座有眚，思欲逊避，唯圣德大
勋，始转祸为福。易位于汝，吾知晚矣。”上始居武德殿
视事，三品已下除授及徒罪皆自决之。按《韦安石
传》：太平公主有异谋，欲引安石，数因其婿唐朘邀之拒不往。帝一日召安石曰：“朝廷倾心东宫，卿胡不察？”
对曰：“太子仁孝，天下所称，且有大功，陛下今安得亡
国语？此必太平公主计也。”帝矍然曰：“卿勿言，朕知之。”
主窃闻，乃构飞变，欲讯之，赖郭元振保护，免。按《姚
崇传》：睿宗立，拜兵部尚书同中书门下三品，进中书
令。元宗在东宫，太平公主干政，宋王成器等分典闲
厩、禁兵。崇与宋璟建请“主就东都，出诸王为刺史，以
壹人心。”帝以谓主，主怒。太子惧，上疏以“崇等惎间王
室，请加罪”，贬为申州刺史。

按《大唐新语》：景云二年二月，睿宗谓侍臣曰：“有术士
上言，五日内有急兵入宫，卿等为朕备之。”左右失色，
莫敢对。张说进曰：“此有谗人设计，拟摇动东宫耳。陛
下若使太子监国，则君臣分定，自然窥觎路绝，灾难
不生。”姚崇、宋璟、郭元振进曰：“如说所言。”睿宗大悦，即
日诏皇太子监国。时太平公主将有夺宗之计，于光
范门内乘步辇，俟执政以讽之。众皆恐惧。宋璟昌言
曰：“太子有大功于天下，真社稷主，安敢妄有异议！”遂
与姚崇奏公主就东都出宁王以下为刺史，以息人
心。睿宗曰：“朕更无兄弟，唯有太平一妹，朝夕欲得相
见，卿勿言，馀并依卿所奏。”公主闻之大怒。元宗惧，乃
奏崇、璟离间骨肉，请加罪黜。悉停宁《王已下外授》。崇
贬申州刺史，璟楚州刺史。

### 元宗开元三年正月丁亥立郢王嗣谦为皇太子降死罪以下原之赐酺三日

按《唐书元宗本纪》云云。按《太子瑛传》：太子瑛始王
真定，进王郢。开元三年，立为皇太子。七年，诏太子诸
王入国学行齿胄礼，太常择日谒孔子，太子献。诏右
散骑常侍褚无量执经，群臣学官诸生以差赐帛。明
年，瑛加元服，见太庙。十六年，诏九品官息女可配太
子者，有司采阅，待进止。以太常少卿薛縚女为妃。帝
种麦苑中，瑛诸王侍登，帝曰：“是将荐宗庙，故亲之，亦
欲若等知稼穑之难。”因分赐侍臣曰：“《春秋》书无麦禾，
古所甚重。比诏使者阅田亩，所对不以实，故朕自莳
以观其成云。”初，瑛母以倡进，善歌舞，帝在潞得幸。及
即位，擢妃父元礼兄常奴皆至大官。鄂、光二王母，亦
帝为临淄王时以色选。及武惠妃宠幸倾后宫，生寿
王，爱与诸子绝等；而太子、二王以母失职，颇怏怏。惠
妃女咸宜公主婿扬洄揣妃旨，伺太子短，哗为丑语。
惠妃诉于帝且泣。帝大怒，召宰相议废之。中书令张
九龄谏曰：“太子、诸王日受圣训，天下共庆。陛下享国
久，子孙蕃衍，奈何一日弃三子！昔晋献公惑嬖姬之
谗，申生忧死，国乃大乱。汉武帝信江充巫蛊，祸及太
子，京师蹀血。晋惠帝有贤子，贾后谮之，乃至丧亡。隋
文帝听后言，废太子勇，遂失天下。今太子无过二王
贤，父子之道，天性也，虽有失，尚当掩之，惟陛下裁赦。”
帝默然，太子得不废。俄而九龄罢，李林甫专国，数称
寿王美，以揠妃意，妃果德之。二十五年，洄复构瑛、瑶、
琚与妃之兄薛锈异谋，惠妃使人诡召太子、二王曰：
“宫中有贼，请介以入。”太子从之。妃白帝曰：“太子、二王
谋反甲而来。”帝使中人视之，如言，遽召宰相林甫议，
答曰：“陛下家事，非臣所宜豫。”帝意决，乃诏太子瑛、鄂
王瑶、光王琚同恶均罪，并废为庶人，锈赐死，瑛、瑶琚
寻遇害。天下冤之，号“三庶人。”岁中，惠妃数见庶人为
祟，因大病，夜召巫祈之，请改葬，且射行刑者瘗之，讫
不解，妃死祟亡。宝应元年，诏赠瑛皇太子，瑶等复王。
瑛子五人：俨、伸、倩、俅、备。瑛之废，帝使庆王畜俨等为
子，俨封新平郡王，伸平原郡王，俅嗣庆王，备太仆卿。
倩，失传。按《张九龄传》：武惠妃谋陷太子瑛，九龄执
不可，妃密遣宦奴牛贵儿告之曰：“废必有兴，公为援，
宰相可长处。”九龄叱曰：“房幄安有外言哉！”遽奏之，帝
为动色，故卒九龄相，而太子无患。

开元十二年，追谥申王㧑为“惠庄太子。”

按《唐书元宗本纪》：“开元十二年十一月辛巳，申王㧑
薨。”

按《旧唐书元宗本纪》：“开元十二年十一月庚辰，司徒
申王㧑薨，追谥曰惠庄太子。”

按《唐书惠庄太子㧑传》：惠庄太子㧑，本名成义。初生
武后以母贱，欲不齿，以示浮屠万回，回诡曰：“此西土
树神，宜兄弟。”后喜，乃畜之。垂拱三年，始王恒，与卫、赵
二王同封。俄改王衡阳。睿宗立，进王申，与岐、薛二王
同封。累迁右卫金吾二大将军，实封至千户，进司徒，
兼益州大都督，四为州刺史。开元八年，停刺史，复为
司徒。薨，册书赠太子及谥，陪葬桥陵。㧑性宽裕，仪貌
瓌重，无嗣，诏以让帝子珣嗣为怀宁王，徙封同安，薨。
天宝中，复以让帝子璹嗣。
按《旧唐书》本传：睿宗践祚，进封申王，迁右卫大将军。
景云元年七月，迁殿中监，兼检校右卫大将军。二年
转光禄卿、右金吾卫大将军。先天元年七月加实封
一千户。八月，行司徒，兼益州大都督。开元二年，带司
徒，兼幽州刺史。俄避昭成太后之称，改名㧑。历邓、虢、
绛三州刺史。八年，因入朝，停刺史，依旧为司徒。性弘裕，仪形瓌伟，善于饮啖。十二年病薨。
开元十四年，追谥岐王范为“惠文太子。”

按《唐书元宗本纪》：“开元十四年夏四月丁卯，岐王范
薨。”

按《旧唐书元宗本纪》：“开元十四年四月丁卯，岐王范
薨，册赠惠文太子。”

按《唐书惠文太子传》：“惠文太子范，始名隆范。元宗立，
与薛王隆业避帝讳去二名。初王郑，改封卫，俄降封
巴陵，进王岐，为太常卿，并州大都督、左羽林大将军。
从元宗诛太平公主，以功赐封，与薛王业并满五千
户。历为州刺史，迁太子太傅。开元十四年薨，册书赠
太子及谥，陪葬桥陵。帝哭之恸，彻常膳至累旬。群臣”
勉请乃复。范好学工书，爱儒士，无贵贱为尽礼。与阎
朝隐、刘延琦、张谔、郑繇等善，常饮酒赋诗相娱乐。又
聚书画，皆世所珍者。初，隋亡，禁内图书湮放，唐兴募
访，稍稍复出，藏秘府。长安初，张易之奏“天下善工潢
治”，乃密使摹肖，殆不可辨，窃其真藏于家。既诛，悉为
薛稷取去。稷又败，范得之，后卒为火所焚。驸马都尉
裴虚己善谶纬，坐私与范游，徙岭南，延琦贬雅州司
户。谔为山茌丞。然帝于范无少间也，谓左右曰：“兄弟
情天至，于我岂有异哉！趋竞者彊相附，我终不以为
纤介。”时王毛仲等起微贱暴贵，诸王见必加礼，独范
接之自如。子瑾嗣。

按《旧唐书》本传：“惠文太子范，睿宗第四子也。本名隆
范，后避元宗连名，改单称范。初封郑王，寻改封卫王。
长寿二年，随例却入阁，徙封巴陵郡王，累授尚食奉
御。神龙元年，迁太府员外少卿，加赐实封二百户，通
前五百户。景龙元年，兼陇州别驾，加银青光禄大夫。
睿宗践祚，进封岐王，又加实封五百户，拜太常卿，兼”
左羽林大将军。先天二年，从上讨窦怀贞、萧至忠等，
以功加赐实封满五千户，下制褒美。开元初，拜太子
太师，带本官，历绛、郑、岐三州刺史。八年，迁太子太傅。
十四年，病薨。上哭之甚恸，辍朝三日，为之追福。手写
《老子经》，彻膳累旬，百寮上表劝喻，然后复常。命工部
尚书、摄太尉卢从愿册赠王为惠文《太子》。

开元二十年，中书令萧嵩奏：上《开元新礼》，定临轩册
命及内册太子，太子受群臣、宫臣朝贺及与师、保、傅
相见，受朝集使、参辞、朝贺、皇后之仪。

按《唐书。元宗本纪》。不载按《旧唐书元宗本纪》。“开元
二十年九月乙巳。中书令萧嵩奏上《开元新礼》一百
五十卷。制所司行用之。”

按《开元礼》：“临轩册命，皇太子卜日，告圆丘，告方丘、太
庙，并有司行事如常仪。”

临轩册命。

前一日，尚舍奉御“设御幄座于太极殿北壁下，南向。
守宫设皇太子次于东朝堂之北，西向；设群官次于
东西朝堂。太乐令展宫悬于殿庭，又设举麾位于上
下，鼓吹令设十二案于建鼓之外。乘黄令陈车辂，尚
辇奉御陈舆辇，并如常仪。设皇太子版位于横街之
南，道东，北向。设群官版位，文官一品以下五品以上”
于悬东，六品以下横街之南，俱西面北上。武官一品
以下五品以上于悬西，六品以下横街之南，俱东面。
诸亲于五品以上之南，皇宗亲于东，异姓亲于西，蕃
客分方于六品以下之南，皆以北为上，并如常仪。若
有朝集使，分方于武官当品之下，诸州人分方于朝
集九品之后。设典仪位于悬之东北，赞者二人在南，
少退，俱西向。奉礼设门外位，皆如元日之仪。其日，皇
太子日未出前二刻，宫官应从者俱服其服。诸卫各
勒所部，陈设如常。左庶子版奏：“请中严。”诸卫之官各
服其器服，诣阁奉迎。仆进金辂于阁外，南向。左内率
一人执刀立辂前，北向。赞善一人，在侍臣之前。赞者
二人又在中正之前。左庶子版奏：“外办。”仆奋衣而升，
正立执辔。皇太子具服远游冠，若未冠，则双童髻、绛
纱袍，升舆以出，左右侍卫如常。左内率前执辔，皇太
子升辂，仆立授绥，左庶子以下夹侍如式。赞善进，当
辂前跪奏称：“赞善臣某言，请发引。”俛伏，兴，退复位。凡
赞善奏请，皆进，当辂前跪称：“具官臣某言”讫。俛伏，兴，
辂动，赞善与赞者夹引以出。左右内率夹辂而趋，至
侍臣上马所，赞善称：“辂权停”，令侍臣上马。左庶子前
承令，退称：“令曰：诺。”赞善退称：“侍臣上马。”赞者承传，文
武侍臣皆上马。左庶子以下夹侍于辂前，赞者在供
奉官人内。侍臣上马毕，赞善称：“请令车右升。”左庶子
前承令称：“令曰：诺。”赞善退复位。左内率升讫，赞善奏
称：“请发引。”退复位。皇太子辂动，三师乘车训导，三少
乘车训从，鸣铙而行，文武宫臣皆乘马以从。至下车
所，铙吹止。至次前，回辂西向，内率降立于辂左。右庶
子进当辂前跪奏称：“左庶子臣某言，请降。”俛伏，兴，还
侍位。皇太子降辂。舍人引皇太子就便座，侍卫如常
仪。其日，依时刻，诸卫勒所部列黄麾仗屯门及陈殿
庭如常仪。群官诸亲客使等依时刻俱集朝堂次，各
服其服。侍中版奏：“请中严。”钑戟近仗入陈于庭。太乐令帅工人入就位。诸侍卫之官各服其器服，符宝郎
奉宝，俱诣阁奉迎。通事舍人引群官、客使各就朝堂
前位。典仪帅赞者先入就位。皇太子出次，舍人引皇
太子，三师、三少导从如式，入立于殿外之东，西面。诸
卫率左右舍人及近侍者量人从入。黄门侍郎以册
入宝绶各置于案，皆令史二人绛公服对举案立于
门内道北，西面。册案于北，中书侍郎立于案后。侍中
版奏：“外办。”皇帝服衮冕之服，御舆以出，曲直华盖警
跸侍卫如常。皇帝将出，仗动，太乐令令撞黄锺之钟，
右五钟皆应。协律郎俛伏，兴，举麾，鼓柷，奏《太和之乐》，
鼓吹振作。皇帝出自西房，即御座南向坐。符宝郎奉
宝置于御座如常。协律郎偃麾戛敔，乐止。舍人引皇
太子入就位。三师、三少以下从入者立于皇太子东
南，西面北上。皇太子初入门，《舒和之乐》作，至位乐止。
典仪曰：“再拜。”赞者承传，皇太子再拜。《典仪》曰：“再拜。”群
官在位者皆再拜。中书令降立于皇太子东北，西面。
中书侍郎一人引册案，又中书侍郎一人引玺绶案，
进立于中书令之南，少退，俱西面。中书侍郎取册，授
中书令，退复位。中书令称：“有制”，皇太子再拜。读册讫，
皇太子再拜，进受册，退授左庶子。中书侍郎取玺绶，
进授中书令，皇太子又进受玺绶，授左庶子。中书令
以下还侍位，持案者以案退。典仪曰：“再拜。”皇太子再
拜。典仪又曰：“再拜。”群官在位者皆再拜。舍人引皇太
子出，初行乐作，出门乐止。侍中跪奏称：“侍中臣某言，
礼毕。”俛伏，兴，还侍位。皇帝兴。太乐令令撞蕤宾之钟，
左五钟皆应，鼓柷奏《太和之乐》，鼓吹振作。皇帝降座，
“御舆入自东房”，侍卫警跸如常仪，侍臣从至阁乐止。
通事舍人引群官在位者以次出，蕃客先出。

《朝皇后》。

前一日，所司设皇太子次于永安门外之西，东向，周
以行幄，铺座如式。又设三师、三少等便座于西南，东
向北上。其日，诸卫各勒所部屯门列仗及陈布于皇
后正殿南门之外。皇太子将至，尚仪版奏：“请中严。”皇
太子受册讫，舍人引皇太子，三师、三少导从及馀侍
卫皆如常仪，诣皇后所御之殿阁外道东，西面立。六
尚以下各服其服，俱诣皇后内阁奉迎。尚仪版奏：“外
办。”皇后首饰袆衣御舆以出，即御座南向坐，侍卫如
式。内谒者监引皇太子至肃章门，其侍卫之官并立
于门外。司宾承引皇太子立于庭，北面。立定，皇太子
再拜讫，司宾引皇太子至阁，内谒者监承引以出，舍
人引之次，侍卫如式。三师、三少以下各之次。

谒太庙。

前一日，右校扫除庙之内外守宫。设皇太子次于庙
西南，东向。又设三师以下及文武官次于皇太子次
之后，少近西，俱东向。奉礼设皇太子版位于庙庭道
东，北向。其日，皇太子入受册，所司转卤簿仗卫于永
安门西以俟。皇太子朝皇后讫，出，舍人引之次，侍卫
如常。仆进金辂于次前，左庶子版奏：“外办。”皇太子出
次，乘辂奏：请发引及侍臣陪从。铙吹声作，皆如初仪。
至安上门街，当庙西铙吹止。至次前，回辂东向。内率
降立于辂右。左庶子进当辂前跪称：“左庶子臣某言，
请降辂。”俛伏，兴，还侍位。皇太子降辂，乘舆入次，侍卫
如常仪。皇太子入次一刻顷，率更令立于次门之外，
左庶子版奏：“外办。”皇太子出，侍卫如常。率更令引皇
太子入自南门，三师、三少导从如式。庶子二人，一人
赞左，一人赞右，舍人二人从近仗量人从入。皇太子
至位，立定，率更令奏：“请殿下再拜。”皇太子再拜。少顷，
率更令奏：“殿下辞。”皇太子再拜辞。率更令前奏：“礼毕。”
率更令引皇太子出自南门，入次，侍卫如常。皇太子
既入便次，有司转仗卫于还涂如来仪。仆进金辂于
次前如常。左庶子版奏：“外办。”皇太子乘舆出次，升辂
侍卫如常，侍臣上马陪从皆如来仪。辂动过庙，鸣铙
而行。至重明门，宫官文武俱下马。皇太子乘辂入，三
师、三少还。皇太子至东阁前，回辂南向。左庶子跪奏：
“请降辂。”俛伏，兴。皇太子降辂，乘舆以入，侍臣从至阁，
左庶子版奏：“请将士各还本所。”

会群臣。

皆如元会之仪。其日上寿辞曰：“具官某等稽首言：‘皇
太子岐嶷夙著，令月吉日，光践承华。臣等不胜大庆，
谨上千万岁寿’。”

群臣上礼。

“前一日，守宫量设次于东西朝堂如常。”其日，应上礼
之官，依时刻各集于次，皆服其服。奉礼先设上礼之
官位于东朝堂之前，近南，文东武西，重行北面，相对
为首。设中书舍人位于文官为首者之北，南向。设奉
礼位于文官东北，赞者二人在南差退，俱西向。谒者
引上礼之官就位立定，令史二人对举表案，礼部郎
中引中书舍人前取表，授舍人讫，引案退。奉礼唱：“再
拜。”赞者承传，在位者皆再拜。中书舍人奉表入，进谒
者引在位者退。

皇后受群臣贺皆如元日奉贺之仪。其贺辞同《会礼》。谨奉贺。以内给
事宣令答云“知。”

皇后会命妇、

皆如元会之仪。其《上寿辞》云：“具位妾姓等言。馀同上。”
皇太子会群臣。

皆如元会之仪。其《贺辞》云：“伏惟殿下，固天攸纵，德业
日新，式光宸宫，普天同庆。某等情有常品，不胜忻悦。”
左庶子宣令答云：“某以不敏，夙恭礼训，祇奉朝命，惭
惧惟深。”

皇太子会宫臣。

皆如元会之仪。其上寿同上。

宫臣上礼。

前一日，守宫量设次于东宫朝堂如常。其日，应上礼
之官，依时刻各集于次，皆服朝服。奉礼先设上礼之
官位于朝堂前，文东武西，重行北向，相对为首。设太
子舍人位于文官为首者之北，南向。设奉礼位于文
官东北，赞者一人在南差退，“俱西向。”通事舍人各引
上礼之官，皆就位立定，令史二人对举表案，詹事前
承引就太子舍人，取表授舍人讫，引案退。奉礼唱：“再
拜。”赞者承传，在位者皆再拜。舍人以表入，谒者引在
位者皆退。

内册皇太子。卜日告圆丘、方丘、太庙、并有司行事如
常仪。

临轩命使。

其仪与临轩册后命使同，唯司徒为制。及《宣制》云“册
某为皇太子”为异。

皇太子受册。

“前一日，守宫设册使次于重明门外道西，副使次又
于其西，俱南向，并铺床席。又设宫臣文武官次于东
宫朝堂如常。所司陈设皇太子羽仪车舆及乐悬等，
并如元日受朝仪。掌筵设皇太子受册位于南殿之
庭阶间，北向。掌仪设宫臣版位于殿庭，文官五品以
上于悬东，六品以下于横街之南，皆西面北上；武官
五品以上于悬西，六品以下于横街南，当文官皆东
面北上。奉礼设朝堂前位如常。其日，诸卫率勒所部
屯门列仗如式。”宫官于册使未到之前，量时刻赴集
次，改服朝服，各就朝堂前位。太尉、司徒既受命，出，至
朝堂，乘辂，备卤簿鼓吹，持节如式。其册玺绶，各以油
络网犊车载而行。至东宫朝堂，降辂，谒者引就次，持
节者前导，持案者从之，掌次者延入次。初，册使将至，
通事舍人各引宫臣入就殿庭位。左庶子版奏“请中
严。”宫臣入讫，通事舍人引太尉、司徒入立于左阁门
外，西面北上。持幡节册玺案者至阁门外，并以给使
代。左庶子版奏“外办。”皇太子著双童髻、绛纱袍，就受
册位。所司先奏请左庶子一人引导相礼。典直承引
太尉以下入。太尉立于阶间，南面；司徒立于太尉西
南，东面；节在太尉东少南，西面；册玺案在司徒西南，
东面。掌书二人立于皇太子之左，少前，东面。司徒就
案取册，进东面授太尉。持节者脱节衣。太尉称：“有诏。”
左庶子赞皇太子再拜，皇太子再拜。太尉宣册讫，左
庶子又赞“再拜”，皇太子又再拜。左庶子进诣太尉前
受册，退授皇太子，受以授掌书。司徒又次取玺绶进，
东面授太尉。左庶子进太尉前受，退授皇太子，受以
授掌书讫，持节者加节衣。左庶子赞引皇太子退。典
直各引太尉以下出至阁外，通事舍人承引以出，其
案及幡节等并转付令史主节。又通事舍人各引宫
臣以次出。太尉、司徒乘辂诣朝堂，至降车所，降辂入，
至太极殿庭大横街南御道东，北向西上立。中书令
于太尉东北，西面。太尉等再拜，复曰：“奉诏册皇太子，
礼毕。”又再拜。中书令奏闻，太尉等退，卤簿、幡节等还
本司。

皇太子朝谒。

某日册讫，皇太子著双童髻、绛纱袍，诣皇帝所御殿，
如常内朝之式。至阁，司宾引至殿前，北面再拜，司宾
引退诣皇后所御殿前，北面再拜，司宾引出还宫如
常。

谒太庙　“皇帝会群臣　群臣上礼。”　“皇后受群臣
贺。”　“皇后会外命妇、　皇太子会群臣　皇太子会
宫臣，　宫臣上礼。”

右以上并如“临轩册命仪。”

皇太子元正冬至受群臣贺。〈并会〉

前二日，本司宣摄内外各供其职。前一日，典设郎设
皇太子幄座于正殿东序，西向。守宫设群官等次东
宫朝堂，伶官帅展轩悬在于殿庭。以姑洗之均，又设
三镈钟、姑洗、夷则、大吕，各依其位。设登高以南吕之
均，及设麾于殿上，并如常仪。典设郎铺群官床座于
殿上，文官三品以上于皇太子西南，重行北向；武官
“三品以上于皇太子西北，重行南向，俱以东为上。朝
集使三品以上及都督、刺史，各依方于文武官之下，
设不升殿者座席于殿庭东西厢。文官四品五品于
悬东，六品以下于横街之南，每等异位，重行西向北上；武官四品、五品于悬西，六品以下于横街之南，当
文官每等异位，俱重行东向北上。朝”集使非升殿者，
今方各依文武官当品之下；诸州使人，今厢各于朝
集使之下亦如之。诸亲于四品、五品之下，宗亲在东，
异姓亲在西。掌仪仍各设版位。奉礼设门外位于东
宫朝堂之前，文官在东，武官在西，俱每等异位，重行
相向，北上。诸亲位于文武四品、五品之下，宗亲在东，
异姓亲在西。设诸州朝集使位。东方、南方于宗亲之
南，每等异位，重行西南面；西方、北方异姓亲之南，每
等异位，重行东面：俱以北为上。典膳量设樽于廊下
近北，设不升殿者酒樽，各于其座之南，皆有坫羃，俱
障以帷。其日质明，诸卫各率勒所部，屯门列仗。文武
群官依时刻集朝堂次，各公服。左庶子量时刻版，奏
“请中严近就。”陈仗于门外。诸侍卫之官各服其器服，
诣阁奉迎。伶官帅工人、二舞入就位，又伶官帅一人
升就位，举麾。掌仪帅赞者入就位。吏部、兵部赞群官
俱出次，通事舍人引就门外位。又舍人引群官非升
殿者，先入就位。左庶子版奏：“外办。”皇太子著从省服，
未冠则双童髻以出，侍卫如常。伶官帅举麾，奏《承和》
之乐，皇太子即座，西向坐，偃麾，乐止。凡乐，皆伶官帅
举麾，工鼓柷而后作，偃麾戛敔而后止。掌仪一人升，
就西阶上，东面立，赞者二人立于阶下。通事舍人引
群官以次入就位。公初入门，《舒和之乐》作。左庶子前
跪奏称：“左庶子臣某言，请殿下”并公王兴。俛伏，兴，还
侍位。皇太子降立于座后。若有三公、诸伯叔，则降立
于东阶下，西面。公下一阶，则升诣于座后。皇太子升
降，伶官举麾，乐作止如式。公至阶，乐止。公以下升座
者，俱脱履于阶下，所司先就脱履席。通事舍人接引
群官升就位。立定，掌仪唱：“再拜。”赞者承传，群官上下
皆再拜讫，通事舍人引群官为首者一人，进皇太子
前，东面立，贺称：“元正首祚，景福惟新。伏惟皇太子殿
下与时同休。”《冬至贺》云：“伏惟殿下天正长至，与时同
休。”贺讫，退位。皇太子答再拜。左庶子前承令，进宣令
讫，群官上下又再拜。左庶子前跪奏称：“左庶子臣某
言，请坐。”俛伏，兴，还侍位。皇太子坐。掌仪唱：“就位。”赞者
承传，群官上下就座，下俛伏，兴，坐。伶官帅引歌者及
琴瑟至阶，脱履于下，升，就位坐。其笙管者诣阶间北
面立。典膳郎进酒，至阶，掌仪唱：“酒至，兴。”赞者承传，群
官上下皆俛伏，兴，立席后。左庶子到阶省酒，典膳郎
奉酒进，皇太子举酒，食官令又行群官酒。酒至，掌仪
唱：“再拜。”赞者承传，群官上下皆再拜。若皇太子遣，停
拜即止。群官皆搢笏受觯。掌仪唱：“就坐。”赞者承传，群
官上下皆就坐，俛伏，兴，饮。皇太子初举酒，登歌作《昭
和之曲》，典膳郎进受虚觯复于坫豋。歌讫，降复位，觞
行三周。典膳郎进食，食升阶，左庶子到阶，省案。掌仪
唱：“食至，兴。”赞者承传，群官上下俛伏，兴，立座后。典膳
郎品尝食讫，以次进置皇太子前。食官令又行群官
案。皇太子若不食，及宫臣案先下讫，不须兴。设食讫，
掌仪唱：“就坐。”赞者承传，群官上下皆就坐，俛伏，坐皇
太子。及饭，奏《休和之乐》，群官上下俱饭，皇太子食毕，
乐止，仍行酒，遂设庶羞。伶官帅引二舞以次入。酒行
九遍。会毕，掌仪唱：“可起。”赞者承传，群官上下皆俛伏，
起，立席后。左庶子前跪奏称：“左庶子臣某言，请殿下
降座。”俛伏，兴，还侍位。皇太子降立于座后。掌仪唱：“再
拜。”赞者承传，群官上下皆再拜，皇太子答再拜。通事
舍人引群官降，纳履以出。公初出，乐作，若有三公、诸
伯叔。皇太子升降，伶官帅举麾作止如式。公出门，乐
止。左庶子前跪，上奏称：“左庶子臣某言，请殿下升座。”
俛伏，兴，还侍位。乐作。皇太子升座，乐止。群官出毕，非
升座者仍立于殿庭。左庶子前跪奏称：“左庶子臣某
言，礼毕。”俛伏，兴，还侍位。皇太子兴，乐作，皇太子降座
以入，侍卫如来仪，侍臣从至阁，乐止。又通事舍人引
侍卫庭者以次出。

皇太子元正、冬至受宫臣贺。〈并会〉

前二日，本司宣摄内外各供其职。前一日，典设郎设
皇太子幄座于正殿东序，西向。卫尉设宫臣次于重
明门外。伶官出，展轩悬之乐于殿庭，以姑洗之均，设
麾于殿上西阶之西。又设为首者解剑席于悬西横
街之南，并如常仪。设宫臣版位于悬南，文东武西，俱
重行北面，相对为首。设典仪位于东阶南，赞者二人
在南差退，俱西向北上。设宫臣门外位，文官道东、武
官道西，重行相向，以北为上。

受朝。

其日，未明三刻，开诸宫殿门，诸卫各率勒所部，屯门
列仗如其常。宫臣依时刻集重明门外，各服其器服。
左庶子版奏：“请中严。”近仗就陈于阁外。伶官帅工人
入就位，又伶官帅一人升就位。诸侍卫之官各服其
器服，俱诣阁奉迎。典仪帅赞者先入就位。通事舍人
引宫臣俱就门外位，又舍人引六品以下先入就位。
左庶子版奏：“外办。”皇太子服远游冠、绛纱袍以出，左
右卫侍如常仪。皇太子将出，仗动，伶官帅跪，俛伏，兴举麾，鼓柷，奏《永和之乐》。皇太子升自阼阶，即座西向
坐，偃麾，戛敔，乐止。通事舍人引宫臣五品以上以次
入就位。宫臣初入门，奏《舒和之乐》，至位，乐止。宫臣立
定，典仪曰：“再拜。”赞者承传，宫臣就位者皆再拜讫，通
事舍人引为首者一人诣西阶。为首者初行，乐作，至
解剑席后，乐止。为首者就席，解剑置于席，俛伏，兴。通
事舍人引升阶，进当皇太子座前，东面跪贺。其贺仪
与群官同。俛伏，兴。通事舍人引降诣席后，为首者跪
著剑，俛伏，兴，乐作，复悬南位，乐止。宫臣俱再拜。庶子
前承令，降诣宫臣西北，东面称：“令旨。”宫臣俱再拜。宣
令讫，宫臣又再拜。左庶子还侍位，典仪曰：“再拜。”赞者
承传，宫臣在位者皆再拜。通事舍人以次引出还次。
为首者初行，乐作，出门乐止。左庶子前跪奏称：“左庶
子臣某言，礼毕。”俛伏，兴，还侍位。皇太子兴，乐作，降座，
入侍卫如来仪，侍臣从至阁，乐止。

会。

伶官帅豋歌于殿上。以南吕之均，典设郎铺宫臣床
座于其殿上，文官于皇太子幄座西南，重行北向；武
官于皇太子西北，重行南向：俱以东为上。设不升殿
者座席于东西廊下，设解剑席于悬西横街之南，俱
以北为上。典设郎设寿樽于殿上西序之端，东西有
坫，加爵一于樽下。又设升殿者酒樽于西廊下，近北。
设殿下者酒樽，各于其座之南，皆有坫羃，俱障以帷。
设讫，通事舍人引宫臣出次，俱就门外位。左庶子奏：
“外办。”皇太子服远游冠、绛纱袍以出，侍卫如常。皇太
子将出，仗动乐作，皇太子升自阼阶，即座，西向坐，乐
止。典仪一人升，就东阶上，西立。通事舍人引文武宫
臣以次入就位。宫臣初入门，乐作，为首者至位，乐止。
宫臣立定。若朝会别日设会，赞拜如朝礼。左庶子前
承令降，命宫臣升座位者皆再拜。通事舍人引应升
殿者诣西阶，为首者初行，乐作，至解剑席，乐止。宫臣
各脱舄履，跪解剑，置于席上，俛伏，兴。通事舍人引升
阶，宫臣为首者一人升立于阶西，东向，以下各就座
后立于其位。又通事舍人引廊下位者就座后，上下
立定。典仪郎前跪称：“典膳郎臣某言，请赐宫臣上寿。”
俛伏，兴。左庶子称：“令曰：‘诺’。”典膳郎退，升，诣酒樽，东面
立。通事舍人引为首者诣酒樽之所，北面立。典膳郎
酌酒一爵，授为首者，搢笏受爵。通事舍人引为首者
诣皇太子座前，东面授左庶子。左庶子受爵，进置皇
太子前，为首者执笏，通事舍人引为首者退，东面跪
称：“某官臣等稽首言：正元首祚，冬至云至天正长，臣
等不胜大庆，谨上千万寿。”俛伏，兴，再拜。宫臣等上下
再拜，立于席间后。左庶子前承令，少退。宣令讫，宫臣
上下又再拜。左庶子取爵奉进，皇太子举酒，奏《休和
之乐》，宫臣上下皆舞蹈，三称万岁。皇太子举酒讫，左
庶子进受虚爵以授典膳郎，典膳郎受爵复于坫，乐
止。初左庶子受虚爵，殿上典仪唱：“再拜。”阶下赞者承
传，宫臣上下皆再拜。通事舍人引为首者就座后立。
殿上典仪唱：“就位。”阶下赞者承传，宫臣上下俱就座，
俛伏，兴。伶官帅引歌者及琴瑟至阶，脱屣于下，升，就
位坐。又引笙管进诣阶间，北面立。典膳郎进酒至阶，
殿上典仪唱：“酒至，兴。”阶下赞者承传，宫臣上下皆俛
伏，起，立席后。左庶子到阶，省酒。典膳郎奉酒进，皇太
子举酒，食会令及行，宫臣酒至殿上，典仪唱：“再拜。”阶
下赞者承传，宫臣上下皆再拜，俛伏，兴，坐饮。皇太子
初举酒，豋歌作《昭和之乐》三终，行觞三周。典膳郎进
食，皇太子奏《休和之乐》，食毕，乐止，仍行酒，设庶羞之
奠，如会群官仪。伶官帅引诸伎以次入，乐作。若赐酒，
左庶子前承令，诣东阶上，西向称：“赐酒。”殿上典仪承
传，阶下赞者又承传，宫臣上下皆执笏，俛伏起，再拜，
搢笏，立受觯，就座，俛伏坐。饮讫，俛伏起，受虚觯，再拜，
执笏，又再拜，就座，俛伏坐。酒九行遍，会毕，殿上典仪
唱：“就起。”阶下赞者承传，宫臣上下皆俛伏，起，立席后。
通事舍人引宫臣降诣解剑席后，跪著剑，俛伏，兴，纳
舄履，乐作，后悬南位，乐止。位于东西廊下者仍立于
席后。立定，典仪曰：“再拜。”赞者承传，宫臣在位者皆再
拜，廊下者拜于席后，诸伎俱作。通事舍人引宫臣以
次出。为首者初行，乐作，出门乐止。左庶子跪奏称：“左
庶子臣某言，礼毕。”俛伏，兴，还侍位。皇太子兴，奏《永和
之乐》，皇太子降座以入，侍卫如来仪，侍臣从至阁，乐
止。

皇太子与师、傅保相见。

前一日，卫尉设师、傅、保次于宫门外道南，西向。伶官
帅展轩悬于殿庭，以姑洗之均。其日质明，诸卫率各
勒所部，屯门列仗。典仪设师、傅、保位于西阶之西，东
向；三少位于师、傅、保之南，少退，俱东向北上。太师、太
傅、太保及三少至宫门，通事舍人引就次。左庶子奏
“请中严。”伶官帅工人就位。又通事舍人引师、傅、保及
三少立于正殿门西，差退，俱东向。左庶子奏：“外办，请
侍卫之官各服其器服，俱诣阁奉迎。”皇太子著从省
服以出，左右侍卫如常仪。《永和之乐》作，至东阶下，西面立，乐止。通事舍人引师傅保、三少入就位，乐作如
常。师傅保立定，皇太子再拜，师傅保答再拜。若三少
特见，则三少先拜。通事舍人引师傅保出，乐作止如
常。师傅保出门，左庶子前跪称：“左庶子臣某言。”礼毕。
皇太子左右侍卫及乐奏如来仪。

皇太子受朝集使参辞。

前一日，典设郎设皇太子幄座于东宫东殿东序，西
向。又设宫臣次及朝集使次于重明门外。其日质明，
所司设宫臣及朝集使次于殿庭。诸卫各率勒所部，
屯门列仗。东宫文武官依时刻集朝堂，就位服裤褶。
朝集使并就次服公服。左庶子量时刻版奏“请中严。”
近仗就陈于阁外。侍卫之官各服其器服，就阁奉迎。
通事舍人各令引群官及朝集使就门外位，左庶子
版奏：“外办。”皇太子常服即座西向坐。通事舍人引宫
臣入就如常。典仪曰：“再拜。”赞者承传，在位者皆再拜。
又通事舍人令引朝集使横行北面立定。掌仪曰：“再
拜。”朝集使皆再拜。通事舍人承令，诣朝集使前称：“有
令。”朝集使皆再拜。宣令讫，又再拜。舍人引宫臣以次
出，其辞礼亦如之。

皇太子朝贺皇后仪。

前一日，守宫设皇太子次于崇义门内，随地之宜。某
日，司赞设皇太子版位于皇后正殿之庭悬南，北面。
皇太子朝皇后讫，舍人引皇太子从纳义门诣崇义
门内次，权停外命妇朝贺。将讫，舍人引皇太子出，立
于肃章门外。命妇出讫，内谒者监引皇太子至肃章
门，司宾承引皇太子入就位。立定，司赞唱：“再拜。”皇太
子再拜。讫，司宾又引皇太子诣阶升，当御座前北面
跪贺。其贺辞同《贺皇帝》，惟改云：“殿下。”俛伏，兴。引降复
位，皇太子再拜。尚仪前承令，降诣皇太子西北，东面
称：“令旨，皇太子再拜。”宣令讫，又再拜。司赞唱：“再拜。”皇
太子又再拜。司宾引皇太子至阁内，谒者监承引以
出。舍人引皇太子乘车还宫，如来仪。